SK Úradný vestník Európskej únie C 281/12

Uverejnenie žiadosti o zmenu podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny

(2015/C 281/09)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1).

ŽIADOSŤ O SCHVÁLENIE PODSTATNEJ ZMENY ŠPECIFIKÁCIE VÝROBKU S CHRÁNENÝM OZNAČENÍM PÔVODU ALEBO CHRÁNENÝM ZEMEPISNÝM OZNAČENÍM

Žiadosť o schválenie zmeny v súlade s článkom 53 ods. 2 prvým pododsekom nariadenia (EÚ) č. 1151/2012

„EICHSFELDER FELDGIEKER“/„EICHSFELDER FELDKIEKER“

EÚ č.: DE-PGI-0105-01281 – 21.11.2014

CHOP ( ) CHZO ( X )

1. Skupina žiadateľov a oprávnený záujem

Názov: Fleischer-Innung Nordthüringen

Adresa:

Oprávnený záujem: Mäsiarsky cech Fleischer-Innung Nordthüringen zastupuje 39 mäsiarskych podnikov, a teda 90 % výrobcov salámy „Eichsfelder Feldg(k)ieker“ v durínskej časti regiónu Eichsfeld, ktorá zahŕňa veľkú časť vymedzenej zemepisnej oblasti.

2. Členský štát alebo tretia krajina

Nemecko

3. Položky v špecifikácii, ktorých sa zmena týka

— ☐ Názov výrobku — ☒ Opis výrobku — ☐ Zemepisná oblasť — ☐ Dôkaz o pôvode — ☒ Spôsob výroby — ☒ Súvislosť — ☐ Označovanie — ☒ Iné (Kontrolné orgány)

4. Typ zmeny (zmien)

— ☒ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012. — ☐ Zmena špecifikácie výrobku s registrovaným CHOP alebo CHZO, ktorú nemožno považovať za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument).

5. Zmena (zmeny)

5.1. Kusy mäsa – mäso

V celom texte sa výraz „kusy mäsa“ nahrádza výrazom „mäso“. Nahradenie výrazu „kusy mäsa“ výrazom „mäso“ nepredstavuje žiadnu vecnú zmenu. Cieľom je jedine predísť nedorozumeniu v dôsledku možného výkladu, že mäso je potrebné nakrájať určitým stanoveným spôsobom. Žiadny spôsob krájania nie je určený a pri výrobe salámy by ani nemal žiaden zmysel.

Ďalšie zmeny jednotlivých častí textu podľa bodov členenia jednotného dokumentu:

5.2. k bodu 3.2. jednotného dokumentu, „Opis výrobku …“:

Vypúšťa sa údaj o obsahu tuku („maximálne okolo 35 % vyzretého produktu“) v časti „Chemické vlastnosti“.

Odôvodnenie:

Predpísaný maximálny obsah tuku (35 %) v pôvodnom znení špecifikácie nezodpovedá riadnym a ustáleným zvyklostiam výrobcov v oblasti, kde pôsobí cech Fleischer-Innung Nordthüringen.

Navyše je vecne opodstatnené úplne vypustiť údaj o obsahu tuku, pretože relatívny obsah tuku narastá s mierou vysušenia výrobku a obsah tuku pri salámach s dlhším časom zrenia vo všeobecnosti nepredstavuje žiadnu mieru kvality. Nemá žiadny negatívny vplyv na charakteristické objektívne črty, ani na povesť výrobku.

5.3. k bodu 5 jednotného dokumentu „Súvislosť so zemepisnou oblasťou“:

V časti „Špecifickosť výrobku“ sa v pododseku „Objektívne vlastnosti“ vety:

„Všetci výrobcovia výrobku Eichsfelder Feldgiekers majú vlastný bitúnok alebo zvyčajne zadajú zákazku na zabitie svojich jatočných zvierat regionálnemu bitúnku v Heiligenstadte. Tento bitúnok vlastní povolenie na výnimku a súpis spracovateľských podnikov, ktorý bol schválený príslušným veterinárnym úradom.“

nahrádzajú vetou:

„Mäso používané na výrobu salámy Eichsfelder Feldgieker pochádza výlučne z bitúnkov, ktoré majú povolenie dodávať teplé mäso.“

Odôvodnenie:

Účelom je zrušiť obmedzenie len na bitúnok v meste Heiligenstadt, ako aj požiadavku, že bitúnky sa musia nachádzať vo vymedzenej zemepisnej oblasti. Mäso používané na výrobu salámy Eichsfelder Feldgieker môže pochádzať z akéhokoľvek bitúnku, ktorý má povolenie dodávať teplé mäso a ktorý je schopný dodržiavať z technického hľadiska povinné dodacie lehoty stanovené v špecifikácii.

5.4. Kontrolné útvary:

Je potrebné doplniť príslušné kontrolné útvary s pôsobnosťou v spolkových krajinách Dolné Sasko a Hesensko:

V Dolnom Sasku:

Názov : Veterinär- und Verbraucherschutzamt für den Landkreis und die Stadt Göttingen Adresa : Walkenmühlenweg 8, 37083 Göttingen Telefón : Fax : E-mail : veterinaeramt@landkreis-goettingen.de

Názov : Landkreis Northeim, Fachbereich VII – Gesundheits- und Veterinärwesen, Verbraucherschutz Adresa : Medenheimer Straße 6/8, 37154 Northeim Telefón : Fax : E-mail : veterinaeramt@landkreis-northeim.de

V Hesensku:

Názov : Regierungspräsidium Gießen, Standort Wetzlar Adresa : Schanzenfeldstraße 8, 35578 Wetzlar Telefón : Fax : 0641-303-2197 E-Mail :

Odôvodnenie:

Vymedzená zemepisná oblasť zodpovedá regiónu Eichsfeld, ktorý sa rozprestiera z časti v severnom Durínsku, ale takisto v Dolnom Sasku a Hesensku.

JEDNOTNÝ DOKUMENT

„EICHSFELDER FELDGIEKER“/„EICHSFELDER FELDKIEKER“

EÚ č.: DE-PGI-0105-01281 – 21.11.2014

CHOP ( ) CHZO ( X )

1. Názov:

„Eichsfelder Feldgieker“/„Eichsfelder Feldkieker“

2. Členský štát alebo tretia krajina

Nemecko

3. Opis poľnohospodárskeho výrobku alebo potraviny

3.1. Druh výrobku

Trieda 1.2 Mäsové výrobky (tepelne spracované, solené, údené atď.)

3.2. Opis výrobku, na ktorý sa vzťahuje názov uvedený v bode 1

Tvrdá saláma s typickou jemne kyslastou chuťou.

Vyrobená z bravčového mäsa s typickým korením (povinné sú soľ a biele alebo čierne mleté korenie, často sa pridáva koriander), plní sa do obalov mechúrového tvaru (teľací mechúr, ľanové vrecúška, bielkovinové prírodné obaly mechúrového tvaru).

Používa sa vysokokvalitné a pevné mäso ošípaných s predĺženou dobou vykrmovania, ktoré dosahujú približne 130 kg jatočnej váhy. Kusy mäsa pochádzajú z vyberaných častí (svalovina, stehno, chrbát; ako tuk sa používa iba pevnejšia, tuhšia brušná a chrbtová slanina). Bravčové mäso musí byť na začiatku výrobného procesu ešte teplé. Pod spracovaním teplého mäsa sa rozumie, že preprava nechladeného mäsa sa musí uskutočniť maximálne do dvoch hodín a jeho spracovanie maximálne do štyroch hodín od zabitia.

Chemické vlastnosti:

— hodnota BEFFE (obsah mäsovej bielkoviny bez bielkovín spojivového tkaniva) nesmie byť nižšia ako 15 %,

— strata suroviny pri zrení: najmenej 33 %.

Fyzické vlastnosti:

— sušená, tvrdá,

— šetrne zrejúca v riadených klimatických podmienkach, pričom doba zrenia závisí od veľkosti obalu mechúrového tvaru.

— V klimatizovaných komorách je prítomná už niekoľko desaťročí kultivovaná flóra, zatiaľ čo do nových klimatizovaných komôr sa flóra vnesie pomocou predzretého produktu.

— Veľkosť: Priemer: 8 až 15 cm, Dĺžka: 15 až 30 cm; nakrájaný produkt: črevo s priemerom približne 65 mm.

— Vzhľad: Tvrdá saláma má zvyčajne tvar hrušky, rez má sýtočervenú farbu s rovnomernou zrnitosťou tvorenou kúskami slaniny a chudého mäsa.

Organoleptické vlastnosti:

— vyberané, výrazné aromatické chuťové nuansy typické pre tento druh výroku, pevnosť pri zahryznutí.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Pri výrobku Eichsfelder Feldgieker sa kladú určité požiadavky na kvalitu mäsa. Používa sa vysokokvalitné pevné mäso, ktoré môže pochádzať iba z ošípaných s čo možno najvyššou jatočnou váhou, najmenej 130 kg. Tieto vysoké jatočné váhy sa získavajú krížením domácich plemien s vysokou odolnosťou voči stresu (napr. Deutsches Landschwein, Deutsches Edelschwein, niekedy aj kance iných plemien s výnimkou plemena Pietrain (ktoré je citlivé na stres)). Všetky časti vykosteného jatočného tela vrátane najlepších častí sa používajú na prípravu tejto salámovej špeciality.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Všetky výrobné fázy počnúc výberom vhodných surovín až po zrenie salámy sa musia uskutočniť vo vymedzenej zemepisnej oblasti.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

—

4. Stručné vymedzenie zemepisnej oblasti

Eichsfeld je región nachádzajúci sa v strednom Nemecku. Rozprestiera sa na území viacerých spolkových krajín. Patria sem:

— z Durínska: celý krajinský okres Eichsfeldkreis; z krajinského okresu Unstrut-Hainich-Kreis iba obce Dünwald, Anrode, Katharinenberg, Heyerode a združenie obcí Hildebrandshausen/Lengenfeld unterm Stein,

— z Dolného Saska: z krajinského okresu Göttingen spolok obcí Gieboldehausen, obec Duderstadt a zo spolku obcí Radolfshausen iba obce Seeburg a Seulingen; z krajinského okresu Northeim iba obce Katlenburg- Lindau,

— z Hesenska: z krajinského okresu Werra-Meißner-Kreis iba mestské časti Neuseesen a Werleshausen obce Witzenhausen.

5. Súvislosť so zemepisnou oblasťou

Špecifickosť zemepisnej oblasti:

Eichsfeld je historický kraj na juhovýchode Dolného Saska a na severozápade Durínska, ktorý sa jasne odlišuje od svojho okolia jedinečnosťou pôdnych charakteristík a podnebia (Wüstefeld, Karl: Eichsfelder Volksleben, Duderstadt 1919, strana 2, príloha 2). Výroba salám, a zvlášť výroba salámy „Eichsfelder Feldgiekers“, má dlhú, literárne podloženú tradíciu, ako možno vidieť na nasledujúcich písomných zmienkach:

Počas mestských inšpekčných opatrení v roku 1718 sa v Hilkerode okrem iného zaplatilo „štrnásť gute grošov za 3,5 funta felt kyckeru“ (Wandregister, v súčasnosti Archív mesta Duderstadt).

Ďalšiu zmienku o výrobku Eichsfelder Feldgieker nachádzame v bernshäuserskej písomnosti z roku 1724.

Podľa výdavkovej knihy pokladnice mesta Duderstadt sa z pokladnice zaplatilo dvanásť grošov „za dva veľké feld gückery“, ktoré sa zjedli počas pohostenia dómskeho prepošta a miestodržiteľa Eichsfeldu pri príležitosti inej návštevy v Duderstadte od 21. do 23. 10. 1744.

V knihe výdavkov pokladnice mesta Duderstadt z roku 1748 sa počas návštevy dómskeho prepošta a miestodržiteľa Eichsfeldu dňa 4. novembra 1748 píše: „na raňajky a na obed boli pohostení klobásami a feltgiekerom“.

Okolo roku 1770 sa v hospodárskej knihe reifensteinského kláštora uvádza, že „na statok v Mainzi sa dodalo 76 funtov“ a použil sa v nej latinský názov „Eichfeldicus Butulus“ (Deutschlands kulinarisches Erbe, Cadolzburg 1998, s. 63).

V časopise „Unser Eichsfeld“ (Náš Eichsfeld), v ročníkoch 1927, 1937, si možno prečítať, že Fledgieker sa už v 18. storočí tešil veľkej obľube aj v zahraničí. Poslúžil tak napríklad ako dar na vyjadrenie vďaky na pražskom cisárskom dvore, ako referoval komorník Joseph Rudolf (ktorý zomrel v roku 1816), ktorý tam pracoval.

Kvalitu Feldgiekeru vedeli oceniť aj kruhy Johanna Wolganga von Goetheho. Dňa 4. apríla 1793 vtedajšia herečka a operná speváčka Karoline Jagemannová, ktorej rodičia pochádzali z Eichsfeldu, píše svojmu otcovi vo Weimare o týchto salámach.

V roku 1844 „Feldkyker“ získal podrobnú charakteristiku: „Feldkyker“ je dlhá saláma typu „Schlackwurst“ plnená v hrubom čreve, ktorej názov mohol byť odvodený od toho, že keď sa táto saláma – tu sa myslí na dlhý typ salámy – strčí do vrecka na kabáte alebo do poľovníckej kapsy, vyčnieva odtiaľ, respektíve „ins Feld kykt“, t. j. „vykúka do poľa“. Názvom „Feldkyker“ sa pomenúva v prvom rade táto koncová časť. Najhrubší koniec Feldkykeru je vyrobený z konečníka (Die goldene Mark Duderstadt, Carl Hellrung, 1844).

V roku 1919 vlastivedec Wüstefeld píše (strana 13): „Práve preto, že Eichsfelďania sú v každodennom živote pôžitkármi – preslávený Feldgieker (suchá saláma) sa nekonzumuje každý deň – doprajú si výnimočný pôžitok pri výnimočných príležitostiach.“

Mimoriadna zakorenenosť výrobného postupu salámy Eichsfelder Fledgieker, ktorý spočíva v spracovávaní teplého mäsa, je výsledkom tradície v tejto oblasti. V Eichsfelde sa z teplého mäsa tradične vyrába dokonca aj čerstvé mleté mäso. V Nemecku je to inak zakázané, avšak v tomto regióne je to povolené na základe výnimky z nemeckých hygienických právnych predpisov pre mäso. Toto právne ustanovenie zohľadňuje historický vývoj v spracovávaní teplého bravčového mäsa, ktorý je po stáročia zaužívaným spôsobom spracovávania mäsa v Eichsfelde a pretrval až dodnes….

Špecifickosť výrobku:

Objektívne vlastnosti

Tradičné spracovávanie teplého mäsa pri výrobe salámy v Eichsfelde sa sotva vyskytuje ešte niekde (iba v prípade hesenskej salámy Ahlen Wurscht). Eichsfelder Feldgieker je jediný Feldgieker, pri ktorom sa používa tento postup (v prípade výrobku Göttinger Feldgieker sa nepoužíva). Spracovanie teplého mäsa je jedným z dôvodov vynikajúcej kvality výrobku.

Teplé mäso sa líši od chladeného mäsa svojimi biochemickými procesmi. Tieto procesy sú ešte istý čas po zabití zvieraťa podobné ako v živom organizme. Sú zapríčinené ešte vysokou hodnotou pH, prítomnosťou nosičov energie (adenozíntrifosfát, ATP) v bunkách ešte teplého jatočného tela a súčinnosťou medzi týmito faktormi a kontraktilnými svalovými proteínmi, myozínom a aktínom. Táto súčinnosť vedie k odlišnému správaniu sa kostrového svalstva, spôsobuje vláčnejšiu konzistenciu svalov a vedie k tomu, že obe proteínové frakcie kostrového svalstva zostávajú oddelené. To zase spôsobuje vyššiu mieru viazania vody a tukov, a teda aj lepšiu spracovateľnosť mäsa. Technologické pomôcky (prísady) nie sú natoľko potrebné.

Das zur Herstellung des Eichsfelder Feldgiekers verwendete Fleisch stammt ausschließlich aus Schlachtbetrieben, die eine Genehmigung zur Auslieferung von Warmfleisch besitzen.

Šetrné zrenie v riadených klimatických podmienkach typických pre podnebie oblasti Eichsfeld, veľká zručnosť Eichsfeldských mäsiarov a dĺžka zrenia v závislosti od veľkosti, ako aj mechúrový tvar typický pre Eichsfelder Feldgieker, ktorý sotva niekedy vidieť u iných salám, dodávajú tomuto výrobku charakter tradičnej regionálnej špeciality. Klimatizované komory, v ktorých je prítomná už niekoľko desaťročí kultivovaná flóra, (zatiaľ čo do nových klimatizovaných komôr sa flóra vnesie pomocou predzretého produktu), prispievajú k osobitnej chuti výrobku.

Povesť

Výrobok sa teší jedinečnej povesti na základe svojho zemepisného pôvodu. Medzi charakteristickým vzhľadom výrobku a jeho zemepisným pôvodom existuje súvislosť do tej miery, že osobitný tvar má v Eichsfelde stáročia dlhú tradíciu a je základom povesti výrobku. Tento tvar salámy vyvoláva v cieľových skupinách verejnosti ďaleko za hranicami regiónu Eichsfeld, najmä v strednom Nemecku, ihneď asociáciu s Eichsfeldom.

Početné a staré dokumenty potvrdzujú, že v minulosti to tak bolo. Eichsfelder Feldgieker je aj v súčasnosti známy a obľúbený ako kulinárska salámová špecialita v regióne i za jeho hranicami.

Povesť potvrdzujú okrem iného aj nasledujúce príklady:

Literatúra:

V diele „Unser schönes Eichsfeld“ (Náš krásny Eichsfeld) od Dietera Wagnera (Vydavateľstvo: Heimat- und Verkehrsverband Eichsfeld, Verlag Mecke, 2000) sa „Eichsfelder Feldgieker“ spomína na stranách 160 a 190. Uvádza sa tam, že eichsfeldské domáce zabíjačkové výrobky, ku ktorým patrí aj Feldgieker, majú „neporovnateľnú chuť“. Na strane 190 sa Eichsfelder Feldgieker označuje ako „kráľ Eichsfeldských salám“.

V diele „Thüringen“ od Suchera a Wurlitzera (DuMont Reisentaschenbuch, Vydanie 2, 2006) sa na strane 40 pod nadpisom „Essen und Trinken“(Jedlo a pitie) píše:

„Skoro každý región Durínska má svoju delikatesu. Eichsfelďan napríklad nedá dopustiť nielen na klobásy, ale ani na Eichsfelder Feldgieker a Eichsfelder Kälberblase, dva tvrdé druhy salám z bravčového mäsa. (…)“.

Dielo „Das Eichsfeld Kochbuch“ (Eichfeldská kuchárska kniha) (Edition Limosa 2008) nesie názov „Eichsfelder Feldgieker“ priamo v podnadpise. Používa sa tu ako synonymum celej Eichsfeldskej kuchyne. Podnadpis znie: „Zwischen Schmandkuchen und Feldgieker“ (Od smotanového koláča k Feldgiekeru).

V diele „Eichsfelder Küchengeschichten“ (Eichsfeldské príbehy z kuchyne) (Verlag Mecke, 2004, 3. rozšírené vydanie) sa Eichsfelder uvádza na strane 21, kde sa píše, že Feldgieker zrie do mája a krája sa až pri prvom volaní kukučiek. Na strane 22 je vyrozprávaný príbeh, kde v jednej úlohe vystupuje Feldgieker. Na strane 80 sa uvádza, že pri istej príležitosti sa zjedol aj posledný veľký Feldgieker so „Schmandbrotom“ (chlieb s kyslou smotanou), keď sa blížil čas zabíjačky.

V časopise Eichsfelder Heimatzeitschrift, 53. ročník, zväzok I, január 2009, s. 9 a ďalšie strany, sa v súvislosti s tým, že istý pomocník pri zabíjačke recitoval dlhú báseň, uvádza:

„A dobré bolo asi aj to, že salámy boli hotové pri 16. strofe jeho príbehu. ‚Kráľ Eichsfeldských salám‘, ktorý sa v Obereichsfelde nazýva ‚Feldgieker‘ a v Untereichsfelde je známy ako ‚Kälberblase‘, by mal napokon takmer po roku zrenia potešiť svojou vynikajúcou chuťou. (Nasleduje citát Theodora Storma) (…) Domáca zabíjačka a Fledgieker znamenajú pre Eichsfelďanov to isté, ako Süßkuchen (sladké koláče) pre Mühlhauseranov. (…)“.

Podujatia, cestovný ruch:

Región Eichsfeld vo veľkom odkazuje na Feldgieker ako na produkt, ktorý je súčasťou jeho identity, a využíva ho ako propagačný nástroj v rámci cestovného ruchu. Na domovskej stránke Eichsfeld Touristik e.V. sa napríklad uvádza:

„Eichsfeld je už dlho známy svojou dobrou kuchyňou. Dôležitou a najznámejšou vizitkou sú ‚Eichsfelder Feldgieker‘ alebo ‚Eichsfelder Kälberblase‘. ‚Stracke‘ je jeho ‚rovným‘ variantom v tvare valca.“

Na slávnosti „Rostkultur 2009“ sa bod programu o 14.30 venoval téme „Eichsfelder Feldgieker“, ako to možno vidieť v tlači „Thüringer Wurschtblatt“ a v programe podujatia.

Podľa kalendára podujatí pre Heiligenstadt sa 3. októbra 2008 konalo krájanie najdlhšieho Feldgiekeru.

Príčinná súvislosť medzi zemepisnou oblasťou a akosťou alebo typickou vlastnosťou výrobku (CHOP), alebo špecifickou akosťou, povesťou alebo inou typickou vlastnosťou výrobku (CHZO)

Označenie je oprávnené na zápis do registra vďaka svojej výnimočnej povesti a mimoriadnej kvalite. Povesť sa zakladá na skutočnosti, že produkty pochádzajú z danej zemepisnej oblasti. Povesť eichsfeldskej salámy možno pripísať stáročnej tradícii výroby salámy v Eichsfelde. Vďaka typickým tradičným koreninám a osobitnému zaobchádzaniu majú tieto salámy nezameniteľnú chuť. Výrobok má aj ďalšie osobitné vlastnosti. Spracovanie teplého mäsa po zabití je tradičným výrobným postupom v Eichsfelde. Feldgieker z teplého mäsa existuje iba v Eichsfelde. Spracovanie teplého mäsa dodáva saláme Feldgieker mimoriadnu kvalitu. Eichsfelder Feldgieker je kyprejší ako saláma zo studeného mäsa. Spravidla sa obal ľahšie oddeľuje od svojho obsahu. Dôležitým kritériom, aby sa saláma takto vydarila, je malý podiel voľnej t. j. neviazanej vody (tzv. hodnota AW) v teplom mäse, ktorý však závisí aj od iných faktorov, a preto ho nemožno kvantifikovať. Nižšia hodnota AW brzdí množenie neželaných mikróbov. Keďže teplé mäso obsahuje len malé množstvo neviazanej vody, ktorá je podmienkou pre množenie mikróbov, salámy vyrobené z toho mäsa nadobúdajú stabilné vlastnosti pri zrení a skladovaní.

Objektívne podstatne ovplyvňuje vlastnosti výrobku aj zemepisný pôvod, to platí najmä pre podnebie a flóru v klimatizovaných komorách. V iných oblastiach takisto boli pokusy o výrobu Feldgiekeru. Ukázalo sa však, že sa chuť typická pre tento druh výrobku nevytvorila a salámy chutili inak.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

https://register.dpma.de/DPMAregister/geo/detail.pdfdownload/40809

(1) Ú. v. EÚ L 343, 14.12.2012, s. 1.